Ifølge SVT kan Brann-trener Rikard Norling være på vei tilbake til gamleklubben AIK.

Det er SVTs fotballkommentator Chris Härenstam som melder at Rikard Norlings agent skal ha vært i møter med AIK.

– De møttes i går. Det kan være sånn at Norling i løpet av noen uker – eller år – havner i AIK, sa Härenstam i SVTs «Matchprogrammet».

- Kjenner ikke til det



Styreleder i Brann Eivind Lunde er overrasket over nyheten i svenske medier.

– Dette kjenner jeg ikke til, og det kommer som en overraskelse. Men han (Norling) føler sikkert på presset med tanke på at poengfangsten er for dårlig, sier Lunde til Nettavisen.

Han forteller også at Brann-styret ikke har signalisert overfor Norling at han må pakke sakene sine.

– Jeg har snakket med ham, også på treningsfeltet, men ingen av samtalene har berørt hans fremtid i klubben, sier Lunde.

Den svenske fotballtreneren er hardt presset i Brann etter at han i forrige sesong førte klubben til nedrykk.

Godt forhold til AIK



Norling trente som kjent AIK i tre år fram til 2008, og har et godt forhold til den svenske storklubben.



AIK ligger på sjetteplass i Allsvenskan etter ni runder, og hovedtrener Andreas Alm er under press etter fem sesonger uten titler.



- Jeg har fått det fra en kilde her som er høyinteressant, sier Härenstam.

Brann har fått en vanskelig start i 1. divisjon og ligger foreløpig på en sjetteplass. Søndag møter de Levanger til ny kamp.

Flere har allerede spådd at Norling er ferdig i Brann med poengtap i den kampen.

Nettavisen har kontaktet Norlings agent Morten Wivestad, som ikke har svart på våre henvendelser.

